來從竇車騎行
作者：李益
朝代：唐

paragraphs: 束髮逢世屯，懷恩抱明義。
讀書良有感，學劒慙非智。
遂別魯諸生，來從竇車騎。
追兵赴邊急，絡馬黃金轡。
出入燕南陲，由來重意氣。
自經臯蘭戰，又破樓煩地。
西北護三邊，東南留一尉。
時過歘如雲，參差不自意。
將軍失恩澤，萬事從此異。
置酒高臺上，薄暮秋風至。
長戟與我歸，歸來同棄置。
自酌還自飲，非名又非利。
歌出易水寒，琴下雍門淚。
出逢平樂舊，言在天階侍。
問我從軍苦，自陳少年貴。
丈夫交四海，徒論身自致。
漢將不封侯，蘇卿勞遠使。
今我終此曲，此曲誠不易。
貴人難識心，何由知忌諱。